กระทรวงวัฒนธรรม เตรียมจัดงานเอ็กซ์โปมหกรรมวัฒนธรรม กระตุ้นเศรษฐกิจ
กระทรวงวัฒนธรรมเตรียมจัดงานเอ็กโปมหกรรมวัฒนธรรมเปิดตัวผลิตภัณฑ์วัฒนธรรมไทยทั่วประเทศครั้งแรก หวังกระตุ้นเศรษฐกิจจากวิกฤติโควิด-19 นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า ในปี 2564 กระทรวงวัฒนธรรมได้รับงบประมาณโครงการฟื้นฟูเศรษฐกิจจากสถานการณ์การแพร่ระบาดของโรคโควิด-19 จากรัฐบาล โดยเน้นการจัดกิจกรรมการเยียวยาและให้ความช่วยเหลือกลุ่มศิลปินและเครือข่ายผู้ประกอบการด้านวัฒนธรรมที่ได้รับผลกระทบทั่วประเทศเพื่อกระตุ้นเศรษฐกิจฐานราก เบื้องต้นกำหนดแผนงานที่จะจัดมหกรรมแสดงผลิตภัณฑ์วัฒนธรรมไทย หรือ ซีพอต expo ครั้งใหญ่ เพื่อเปิดตัวผลิตภัณฑ์ของชุมชนคุณธรรมที่กระทรวงวัฒนธรรมให้การสนับสนุนกว่า 20,000 แห่ง โดยจะมีการคัดสรรผลิตภัณฑ์จากชุมชนที่มีศักยภาพโดดเด่นพร้อมขยายตลาดทั้งในและต่างประเทศประมาณ  1,000 แห่งรวมถึงผลิตภัณฑ์เกี่ยวเนื่องอีกไม่น้อยกว่า 3 พันรายการมาจัดแสดงเป็นการเปิดโอกาสให้ชุมชนและผู้ประกอบการของจังหวัดได้มีช่องทางจำหน่ายสินค้า และเจรจาธุรกิจกับชุมชนโดยตรงคาดว่าจะจัดงานได้ในช่วงปลายปีนี้รัฐมนตรีว่าการกระทรวงวัฒนธรรม กล่าวอีกว่า ได้ประสานกับหน่วยงานที่เกี่ยวข้องเพื่อต่อยอดพัฒนาผลิตภัณฑ์ บรรจุภัณฑ์ และการใช้นวัตกรรมและเทคโนโลยีใหม่มาใช้ในการผลิตและพัฒนามรดกภูมิปัญญาที่เคยขึ้นทะเบียนไว้ทั้งด้านอาหาร ผ้าไทย รวมถึงจัดการทำสื่อองค์ความรู้ ภาพยนตร์สั้น คลิปวิดีโอบอกเล่าเรื่องราวเกี่ยวข้องกับมรดกทางวัฒนธรรมดึงดูดการท่องเที่ยวโดยเฉพาะเส้นทางท่องเที่ยวอารยธรรมของกรมศิลปากร ตลาดและลานวัฒนธรรมของกรมส่งเสริมวัฒนธรรม